வைபவ் சூர்யவன்சி

வைபவ் சூர்யவன்சி (பிறப்பு 27 மார்ச் 2011) பீகார், ராஜஸ்தான் ராயல்சு அணிக்காக விளையாடும் ஓர் இந்தியத் துடுப்பாட்ட வீரர் ஆவார். இடது கை மட்டையாளரான இவர், 2024-ஆம் ஆண்டு தனது 12 வயதில் ரஞ்சிக் கோப்பையில் பீகார் அணிக்காக முதல் தரப் போட்டிகளில் அறிமுகமானார். அதே ஆண்டின் பிற்பகுதியில், இந்தியன் பிரீமியர் லீக் ஒப்பந்தத்தில் கையெழுத்திட்ட இளைய வீரர் ஆனார். 13 வயதில் ராஜஸ்தான் ராயல்சில் சேர்ந்தார். பட்டியல் அ துடுப்பாட்டப் போட்டியில் விளையாடிய இளம் வயது வீரரானார்.

 ஆரம்ப கால வாழ்க்கை 
வைபவ் சூரியவன்சி மார்ச் 27, 2011-இல் இந்தியாவின் பீகார் மாநிலம், சமஸ்திபூர் மாவட்டத்தில் உள்ள தாஜ்பூரில் பிறந்தார். ஒன்பது வயதிலேயே துடுப்பாட்டம் விளையாடத் தொடங்கினார். துவக்க காலங்களில் தனது தந்தையிடம் பயிற்சி பெற்றார்.

 உள்ளூர்ப் போட்டிகள் 
வைபவ் சூர்யவன்சி 12 வயது சிறுவராக பீகாரின் 19 வயதுக்குட்பட்ட அணிக்காக வினூ மன்கட் கோப்பையில் விளையாடினார். சனவரி 2024-இல், மும்பைக்கு எதிரான போட்டியில் பீகார் அணிக்காக தனது முதல் தரப் போட்டியில் அறிமுகமானார். இதன் மூலம், பீகார் அணிக்காக ரஞ்சிக் கோப்பையில் விளையாடிய இரண்டாவது இளம் வயது வீரர் வீரர் என்ற பெருமையையும், ஒட்டுமொத்தமாக நான்காவது இளைய வீரர் என்ற பெருமையையும் பெற்றார். யுவராஜ் சிங்கின் (15 ஆண்டுகள் 57 நாட்கள்) சாதனையை முறியடித்தார். அலிமுத்தீன் என்பவர், 1942-43 ஆண்டில் ராஜ்புதனாவுக்காக 12 ஆண்டுகள் 73 நாட்கள் வயதில் அறிமுகமான இளம் வயது வீரர் எனும் சாதனையினைத் தக்க வைத்துள்ளார்.

 ஐபிஎல் 
நவம்பர் 2024-இல், சூர்யவன்சி 13- ஆம் வயதில் ராஜஸ்தான் ராயல்ஸ் அணியால் 1 கோடி ரூபாய்க்கு  ஏலத்தில் தேர்ந்தெடுக்கப்பட்டதன் மூலம், இந்தியன் பிரீமியர் லீக் ஒப்பந்தத்தில் கையெழுத்திட்ட இளைய வீரராக ஆனார்.

வைபவ் சூர்யவன்சி 2025 ஏப்ரல் 19-இல் தனது 14-ஆம் வயதில் அறிமுகமானர். ராஜஸ்தான் ராயல்ஸ் அணிக்காக டெல்லி கேபிடல்ஸ் அணிக்கு எதிராக அறிமுகமானார். 2008 ஆம் ஆண்டில் ஐபிஎல்லின் முதல் போட்டி தொடங்கப்பட்ட பின்னர் பிறந்த முதல் ஐபிஎல் வீரர் இவர் என்பது குறிப்பிடத்தக்கது. தனது முதல் ஐபிஎல் போட்டியில், முதல் பந்தில் ஆறு ஓட்டங்கள் உட்பட 20 பந்துகளில் 34 ரன்கள் எடுத்தார்.

28 ஏப்ரல் 2025 -இல், சூர்யவன்சி ஐபிஎல் வரலாற்றில் நூறு ஓட்டங்கள் அடித்த இளைய வீரர் ஆனார். குஜராத் டைட்டன்சுக்கு எதிரான போட்டியில் 14 வயது 32 நாட்களில் இந்தச் சாதனையை நிகழ்த்தினார்.

 வயதுச் சிக்கல் 
சூரியவன்சியின் முறையான பிறந்த தேதியின் நம்பகத்தன்மை குறித்து சந்தேகங்கள் எழுப்பப்பட்டுள்ளன. 2023-ஆம் ஆண்டு ஒரு நேர்காணலில், சூர்யவன்சி தனது 14-ஆவது பிறந்தநாள் செப்டம்பர் 27, 2023 எனக் குறிப்பிட்டிருந்தார். இது இவரின் முறையான வயதை விட சுமார் ஒன்றரை வயது மூத்தவர் என்பதைக் குறிக்கிறது.

 மேற்கோள்கள் 

பகுப்பு:வாழும் மக்கள்
பகுப்பு:2011 பிறப்புகள்
பகுப்பு:இந்தியத் துடுப்பாட்டக்காரர்கள்
பகுப்பு:பீகார் துடுப்பாட்டக்காரர்கள்